-----------------------------------------------------------------------
  10. การควบคุมภายใน

  -----------------------------------------------------------------------

บริษัทได้ให้ความสำคัญต่อระบบการควบคุมภายในทั้งในระดับบริหาร
และระดับปฏิบัติงานอย่างมีประสิทธิภาพ จึงได้กำหนดภาระหน้าที่
อำนาจการดำเนินการของผู้ปฏิบัติงาน และผู้บริหารไว้เป็นลายลักษณ์อักษรอย่างชัดเจน
มีการควบคุมดูแลการใช้ทรัพย์สินของบริษัทให้เกิดประโยชน์ และมีการแบ่งแยกหน้าที่ผู้ปฏิบัติงาน
ผู้ติดตามการควบคุมและประเมินผลเพื่อการตรวจสอบระหว่างกันอย่างเหมาะสม
นอกจากนี้ยังจัดให้มีการควบคุมภายในเกี่ยวกับระบบการเงินโดยได้กำหนดอำนาจอนุมัติในการทำธุรกรรมทางการเงินไว้อย่างเป็นลายลักษณ์อักษร

บริษัทได้จัดให้มีผู้ตรวจสอบภายใน โดยได้แต่งตั้งฝ่ายตรวจสอบภายใน
เพื่อปฏิบัติงานตรวจสอบภายใน โดยเน้นที่ความเสี่ยงของธุรกิจและระบบการปฏิบัติงาน
โดยมีวัตถุประสงค์เพื่อเพิ่มประสิทธิภาพในการดำเนินงานของบริษัท
เพิ่มความเชื่อมั่นของคณะกรรมการตรวจสอบและผู้บริหารระดับสูงว่ามีระบบข้อมูลที่เชื่อถือได้
เพื่อให้เกิดความมั่นใจในการควบคุมดูแลการใช้ทรัพย์สินของบริษัทเป็นไปอย่างถูกต้อง
เพื่อให้คณะกรรมการตรวจสอบและผู้บริหารระดับสูงเกิดความมั่นใจว่าบริษัทมีระบบการควบคุมภายในที่ดีและพนักงานมีการปฏิบัติงานตามระบบการควบคุมภายในที่กำหนดไว้

ผู้สอบบัญชีของบริษัท คือ นายพจน์ อัศวสันติชัย แห่งบริษัท สอบบัญชีธรรมนิติ จำกัด
ซึ่งเป็นผู้ตรวจสอบงบการเงินของบริษัทได้เข้ามาทำการประเมินประสิทธิภาพการควบคุมภายในของบริษัท
และไม่พบจุดอ่อนที่เป็นสาระสำคัญในระบบการควบคุมภายในแต่อย่างใด

ในการประชุมคณะกรรมการครั้งที่ 3/2553 เมื่อวันที่ 23 กันยายน 2553 โดยมีกรรมการตรวจสอบ
3 ท่าน เข้าร่วมประชุมด้วย
คณะกรรมการตรวจสอบได้ประเมินระบบการควบคุมภายในตามแนวทางของ COSO
ซึ่งจากการซักถามข้อมูลจากผู้บริหารและฝ่ายตรวจสอบภายใน
รวมทั้งตรวจสอบเอกสารหลักฐานแล้วสรุปได้ว่า
บริษัทมีระบบการควบคุมภายในอย่างเพียงพอและเหมาะสมแล้ว
โดยกรรมการตรวจสอบมีความเห็นต่อระบบควบคุมภายในของบริษัททั้ง 5 องค์ประกอบ ดังนี้

1)  องค์กรและสภาพแวดล้อม (Organizational Control and Environment Measure)

เพื่อเป็นทางในการปฏิบัติงานของพนักงาน บริษัทฯ
จึงได้มีการกำหนดเป้าหมายในด้านดำเนินธุรกิจขององค์กรไว้อย่างชัดเจน
โดยการกำหนดเป้าหมายการทำงานของพนักงานในแต่ละฝ่าย / แผนกนั้นจะถูกกำหนดโดยผู้บริหาร
ผู้จัดการฝ่าย / แผนก ซึ่งจะต้องคำนึงถึงความเป็นไปได้ของเป้าหมายที่กำหนดไว้ด้วย
และมีการปรับโครงสร้างการบริหารงานเพื่อให้ฝ่ายบริหารมีการบริหารงานอย่างมีประสิทธิภาพ
โดยเน้นให้ความสำคัญต่อผลประโยชน์ของผู้ถือหุ้นเป็นหลัก นอกจากนั้นบริษัทฯ
ได้มีการกำหนดกฎระเบียบรวมถึงบทลงโทษต่าง ๆ เพื่อป้องกันไม่ให้เกิดผลกระทบต่อบริษัทฯ
และบริษัทฯ ยังได้มีการนำระบบ ISO เข้ามาควบคุมในการจัดซื้อ / จัดจ้างด้วย

2)  การบริหารความเสี่ยง (Risk Management Measure)

บริษัทฯ ได้มีการวิเคราะห์และประเมินความเสี่ยงเกี่ยวกับการดำเนินธุรกิจอยู่อย่างสม่ำเสมอ
ทั้งความเสี่ยงจากปัจจัยภายในและปัจจัยภายนอก บริษัทฯ
ได้มีการกำหนดมาตรการในการติดตามเหตุการณ์อันเป็นปัจจัยอันอาจเกิดความเสี่ยงและมาตรการในการลดความเสี่ยงไว้ในนโยบายบริษัทฯ
เรื่องการบริหารความเสี่ยง
เพื่อเป็นการป้องกันผลกระทบอันเกิดจากความเสี่ยงที่อาจเกิดขึ้นกับองค์กร
และมีมาตรการในการแก้ไขความเสี่ยงอีกด้วย
โดยแจ้งให้พนักงานทุกคนรับทราบเกี่ยวกับมาตรการบริหารความเสี่ยงต่างๆ ของบริษัทฯ
เพื่อให้พนักงานทุกคนปฏิบัติตามมาตรการบริหารความเสี่ยงที่กำหนดไว้

3)  การควบคุมการปฏิบัติงานของฝ่ายบริหาร (Management Control Activities)

บริษัทฯ มีการกำหนดขอบเขต อำนาจ หน้าที่ และวงเงินอนุมัติของฝ่ายบริหารไว้อย่างชัดเจน
และมีการแบ่งหน้าที่ในการอนุมัติ การบันทึกรายการ
และการดูแลจัดเก็บทรัพย์สินออกจากกันอย่างสิ้นเชิง นอกจากนี้บริษัทฯ
ได้มีการกำหนดมาตรการเกี่ยวกับการทำธุรกรรมกับผู้ถือหุ้นรายใหญ่ ผู้บริหาร หรือผู้ที่เกี่ยวข้อง
ให้ฝ่ายจัดการสามารถอนุมัติในการทำธุรกรรมตามพระราชบัญญัติหลักทรัพย์และตลาดหลักทรัพย์
(ฉบับที่ 4) พ.ศ. 2551 โดยผู้ที่จะอนุมัติธุรกรรมได้นั้นจะต้องเป็นผู้ที่ไม่มีส่วนได้
ส่วนเสียในธุรกรรมนั้น

4)  ระบบสารสนเทศและการสื่อสารข้อมูล (Information and Communication Measure)

บริษัทฯ ได้จัดทำรายงานเรื่องที่ให้คณะกรรมการพิจารณาโดยมีข้อมูลที่สำคัญต่างๆ อย่างพอเพียง
รวมทั้งเอกสารประกอบการตัดสินใจให้แก่คณะกรรมการบริษัททุกครั้ง
และมีการส่งหนังสือเชิญประชุมให้แก่คณะกรรมการบริษัทก่อนมีการประชุมอย่างน้อย 7 วัน
เมื่อมีการประชุมคณะกรรมการบริษัท ได้มีการบันทึกรายละเอียดเกี่ยวกับข้อซักถาม ความคิดเห็น
และข้อเสนอแนะของคณะกรรมการบริษัท
เพื่อให้ผู้ถือหุ้นสามารถตรวจสอบความเหมาะสมในการปฏิบัติงานของคณะกรรมการในการประชุมคณะกรรมการบริษัทได้
และมีการจัดเก็บเอกสารประกอบการบันทึกบัญชีต่างๆ ไว้ครบถ้วน
เพื่อสะดวกต่อการหยิบใช้งานและป้องกันการสูญหายและเสื่อมภาพของเอกสารอีกด้วย

5)  ระบบการติดตาม (Monitoring)

บริษัทฯ
มีการทบทวนผลการดำเนินงานของฝ่ายบริหารแล้วนำมาเปรียบเทียบกับเป้าหมายที่ตั้งไว้อย่างสม่ำเสมอ
โดยจัดให้มีการประชุมคณะผู้บริหารเป็นประจำทุกเดือน เพี่อติดตามผลการดำเนินงานขององค์กร
ในกรณีที่เกิดเหตุการณ์ที่อาจส่งผลกระทบต่อบริษัทฯ จะมีการเรียกประชุมเพื่อทบทวนในทันที
เพื่อรับการปรับปรุงแก้ไขได้ทันท่วงที
นอกจากนั้นฝ่ายตรวจสอบภายในยังได้มีการตรวจสอบการปฏิบัติตามระบบการควบคุมภายในของพนักงานทุกไตรมาส
และจัดทำรายงานผลการตรวจสอบภายในเพื่อแสดงผลการดำเนินงานโดยตรงต่อคณะกรรมการตรวจสอบ
ในกรณีที่เกิดข้อบกพร่องที่เป็นสาระสำคัญจะต้องรายงานต่อคณะกรรมการบริษัททันทีเพื่อหาแนวทางแก้ไขข้อบกพร่องนั้นๆ
เพื่อเป็นการเพิ่มประสิทธิภาพของระบบควบคุมภายใน

นอกจากการประเมินความเพียงพอของระบบการควบคุมภายในตามแนวทางของ COSO แล้ว
คณะกรรมการตรวจสอบยังได้ตรวจสอบงบการเงินประจำปีสิ้นสุด ณ วันที่ 31 กรกฎาคม 2553
โดยมีความเห็นว่างบการเงินดังกล่าวแสดงฐานะการเงินและผลการดำเนินงานที่ครบถ้วนถูกต้องตามหลักการบัญชีที่รับรองทั่วไป